
A V I Z

asupra propunerii legislative privind sprijinirea şi întrajutorarea sinistraţilor din zonele calamitate.



Cu adresa nr.267 din 16 noiembrie 1999, înregistrată sub nr.997/XVIII/11 din 16 noiembrie 1999, Secretarul general al Camerei Deputaţilor a trimis Comisiei juridice, de disciplină şi imunităţi, în vederea dezbaterii şi avizării,  propunerea legislativă menţionată mai sus.



În şedinţa din 24 noiembrie 1999 Comisia juridică, de disciplină şi imunităţi a examinat această propunere legislativă şi a hotărât, cu majoritate de voturi, să o avizeze negativ, pentru următoarele motive:



I. 1. Statul român a acordat, din Fondul de intervenţie la dispoziţia Guvernului, ajutoare persoanelor care au avut de suferit ca urmare a inundaţiilor.



2. Fondul de intervenţie la dispoziţia Guvernului este constituit conform Legii bugetului de stat pe anul 1999, Legea nr.36/1999 iar surse de constituire a  “contului special” aşa cum este  denumit la art.8 din propunere - nu este cea legală.



3. Deoarece textul propunerii legislative nu stabileşte nici o faptă care să poată fi considerată infracţiune, răspunderea penală nu poate fi angajată, aşa cum se stipulează la art.9.



II. Argumentaţia de mai sus este dezvoltată pe larg atât în Avizul negativ nr.1192/13.11.1999, al Consiliului Legislativ cât şi în Punctul de vedere al Guvernului, înaintat de Departamentul pentru Relaţiile  cu Parlamentul, cu adresa nr.8025/12.10.1999, care consideră că nu poate fi susţinută promovarea iniţiativei legislative.



Având în vedere conţinutul juridic şi obiectul reglementării, propunerea legislativă face parte din categoria legilor ordinare.

